## Pravilnik o uvjetima i postupku ocjenjivanja djelatnih vojnih osoba, te načinu preispitivanja i evidentiranja službenih ocjena

### NN 59/2007 (11.6.2007.), Pravilnik o uvjetima i postupku ocjenjivanja djelatnih vojnih osoba, te načinu preispitivanja i evidentiranja službenih ocjena

# MINISTARSTVO OBRANE

**1890**

Na temelju članka 135. stavka 4. Zakona o službi u Oružanim
snagama Republike Hrvatske (»Narodne novine« broj 33/02, 58/02, 175/03 i
136/04), donosim

## PRAVILNIK

### O UVJETIMA I POSTUPKU OCJENJIVANJA DJELATNIH VOJNIH OSOBA, TE NAČINU PREISPITIVANJA I EVIDENTIRANJA SLUŽBENIH OCJENA

I. TEMELJNE ODREDBE

Članak 1.

Ovim Pravilnikom propisuju se uvjeti i postupak službenog
ocjenjivanja djelatnih vojnih osoba, te način preispitivanja i evidentiranja
službenih ocjena.

Članak 2.

Službeno ocjenjivanje djelatnih vojnih osoba je postupak u
kojem ocjenjivači prate, mjere i ocjenjuju rad, osobine i postignuća djelatnih
vojnih osoba tijekom kalendarske godine.
U službenoj ocjeni posebno se ocjenjuje stručnost i usavršavanje, sposobnost
vođenja, zapovijedanja odnosno upravljanja, ljudske i vojničke osobine, odnos
prema dužnosti i vojnoj stezi, psihofizičke sposobnosti i ukupne mogućnosti
osobe.
Službeno ocjenjivanje završava konačnom godišnjom službenom ocjenom.
Službena ocjena predstavlja važan kriterij pri donošenju odluka tijekom razvoja
vojne karijere djelatne vojne osobe.

Članak 3.

Službeno ocjenjivanje djelatnih vojnih osoba može biti
redovno i izvanredno.
Službeno ocjenjivanje djelatnih vojnih osoba provodi se u pravilu u dvije razine
neposredne nadređenosti.
Prvoocjenjivač je osoba koja je neposredno nadređena ocjenjivanoj djelatnoj
vojnoj osobi, a drugoocjenjivač je osoba neposredno nadređena prvoocjenjivaču.
Iznimno, kada ocjenjivači iz opravdanih razloga nisu u moguć­nosti donijeti
godišnju službenu ocjenu djelatne vojne osobe, prvoocjenjivača odnosno
drugoocjenjivača odredit će čelnik ustrojstvene jedinice u koju je ocjenjivana
osoba raspoređena, a za djelatne vojne osobe raspoređene u Vojnu
sigurnosno–obavještajnu agenciju prvoocjenjivača odnosno drugoocjenjjivača
odredit će ravnatelj Vojne sigurnosno-obavještajne agencije.

II. UVJETI I POSTUPAK OCJENJIVANJA

Članak 4.

Djelatne vojne osobe redovno se službeno ocjenjuju godišnjom
službenom ocjenom za rad, iskazane osobine i postignuća tijekom kalendarske
godine.
Rok za donošenje godišnjih službenih ocjena je 28. veljače tekuće godine za
prethodnu godinu.
Ovlašteni ocjenjivači u matičnoj postrojbi u službenoj godišnjoj ocjeni
ocjenjuju rad i postignuća djelatnih vojnih osoba i za vrijeme provedeno:
– na školovanju u zemlji i inozemstvu,
– u mirovnim operacijama i drugim aktivnostima u inozemstvu,
– na radu u međunarodnim organizacijama,
– u drugom tijelu državne vlasti i pravnoj osobi po odluci ministra.
Rad i postignuća djelatnih vojnih osoba za vrijeme iz stavka 3. ovoga članka
službeno se ocjenjuju godišnjom službenom ocjenom na temelju izvješća ovlaštenih
osoba iz tijela u kojem je ocjenjivana osoba radila, školovala se ili stručno
usavršavala.

Članak 5.

Ne ocjenjuje se djelatnu vojnu osobu koja je, bez obzira na
razloge, u tijeku kalendarske godine na dužnosti provela odnosno radila manje od
6 mjeseci.
Prvoocjenjivač i drugoocjenjivač ne mogu ocjenjivati ukoliko na dužnosti
ocjenjivača nisu proveli najmanje 60 dana.

Članak 6.

Prvoocjenjivač prati i ocjenjuje rad, stručnost i
usavršavanje, sposobnost vođenja, zapovijedanja odnosno upravljanja, ljudske i
vojničke osobine, odnos prema dužnosti i vojnoj stezi, psihofizičke sposobnosti
i ukupne mogućnosti ocjenjivane osobe.
Prvoocjenjivač predlaže godišnju službenu ocjenu za ocjenjivanu osobu na temelju
neposrednog ocjenjivanja rada, utvrđenih postignuća u službi, izvanrednih ocjena
prethodnih prvoocjenjivača i izvješća ovlaštenih osoba iz tijela u kojima je
osoba provela na dužnosti dio ocjenjivanog razdoblja.
Pod izvješćima ovlaštenih osoba iz tijela u kojima je osoba provela dio
ocjenjivanog razdoblja razumijevaju se opisne i druge ocjene koje osobe dobivaju
za svoj rad u mirovnim misijama, međunarodnim organizacijama, na školovanju,
stručnom usavršavanju ili na privremenim zadaćama u drugim pravnim osobama.
Prvoocjenjivač na tiskanici za ocjenjivanje obvezno daje i preporuku za raspored
ocjenjivane osobe na dužnost iste ili više razine te za upućivanje na školovanje
odnosno stručno usavršavanje.

Članak 7.

Prvoocjenjivač osobno uručuje i obrazlaže prijedlog ocjene
ocjenjivanoj osobi i daje joj ga na potpis i možebitno očitovanje.
Ocjenjivana osoba obvezna je najkasnije u roku od tri dana potpisati i vratiti
prijedlog ocjene prvoocjenjivaču sa svojim možebitnim primjedbama i komentarima.
Drugoocjenjivač prati i nadzire rad prvoocjenjivača u postupku ocjenjivanja te
na temelju prijedloga ocjene prvoocjenjivača i osob­nih zapažanja donosi
zaključnu službenu ocjenu.
Potpisivanjem tiskanice za ocjenjivanje od strane drugoocjenjivača službena
ocjena postaje zaključna.
Zaključnu godišnju službenu ocjenu ocjenjivanoj osobi uručuje prvoocjenjivač u
ovjerenoj preslici.

Članak 8.

Godišnja službena ocjena djelatne vojne osobe donosi se na
temelju prosječnog broja ostvarenih bodova za ocjenjivane osobine i postignuća.
Zaključna godišnja službena ocjena za ostvarenih:
– 1,0 do 1,9 bodova je »NE ZADOVOLJAVA«,
– 2.0 do 2.4 bodova je »ZADOVOLJAVA«,
– 2,5 do 3,4 bodova je »DOBAR«,
– 3,5 do 4,4 bodova je »ISTIČE SE«,
– 4,5 do 5,0 bodova je »OSOBITO SE ISTIČE«.

Članak 9.

Djelatnu vojnu osobu izvanredno se ocjenjuje u slučajevima
promjene dužnosti ili promjene prvoocjenjivača u ocjenjivanom razdoblju.
Izvanredno ocjenjivanje provodi se samo na prvoj razini, ne podliježe
preispitivanju, donosi se na tiskanici za službeno ocjenjivanje i služi kao
pomoćno sredstvo za donošenje zaključne godišnje službene ocjene.
Izvanredna ocjena pohranjuje se u pomoćnom osobniku i ne unosi se u bazu
Informacijskog sustava personalnog upravljanja (IS PU).

Članak 10.

Djelatnu vojnu osobu kojoj je prvoocjenjivač ministar obrane
odnosno načelnik Glavnog stožera Oružanih snaga ne ocjenjuje se u drugoj razini.
Djelatna vojna osoba iz stavka 1. ovog članka zahtjev za preispitivanje službene
ocjene podnosi ministru obrane.

Članak 11.

U cilju objektivnog, pravednog i nepristranog ocjenjivanja
prvoocjenjivači su obvezni neprekidno pratiti i prosuđivati rad osoba koje će
ocijeniti i bilježiti sve činjenice važne za donošenje godišnje službene ocjene,
te ukoliko ocijene potrebnim provesti savjetovanje.
O zaključcima s provedenog savjetovanja sastavlja se službena zabilješka koju
supotpisuju prvoocjenjivač i ocjenjivana osoba.

Članak 12.

Zaključna godišnja službena ocjena »ne zadovoljava« ne može
se donijeti ako prvoocjenjivač nije proveo najmanje dva savjetovanja osobe koju
ocjenjuje s tim da između savjetovanja mora proteći najmanje 60 dana.

Članak 13.

Službeno ocjenjivanje djelatnih vojnika i mornara obavlja se
na tiskanici OV/M, službeno ocjenjivanje dočasnika obavlja se na tiskanici OD, a
službeno ocjenjivanje časnika obavlja se na tiskanici OČ.
Tiskanice OV/M, OD i OČ nalaze se u prilogu i sastavni su dio ovoga Pravilnika.

III. PREISPITIVANJE GODIŠNJE SLUŽBENE OCJENE

Članak 14.

U roku od 15 dana od primitka zaključne godišnje službene
ocjene djelatna vojna osoba može putem drugoocjenjivača podnijeti zahtjev za
preispitivanje godišnje službene ocjene (u daljnjem tekstu: zahtjev) osobi koja
je nadređena drugoocjenjivaču.
Zahtjev mora sadržavati konkretne primjedbe i prijedloge za izmjenu ocjene.
Drugoocjenjivač će preispitati i ukoliko zahtjev smatra osnovanim izmijeniti
godišnju službenu ocjenu u okviru postavljenog zahtjeva.
Ako ne udovolji zahtjevu drugoocjenjivač je obvezan očitovati se o primjedbama i
prijedlozima ocjenjene osobe te cjelokupni spis proslijediti na rješavanje
nadređenoj osobi.
Iznimno od odredaba stavka 1. ovoga članka u slučajevima kada je prvoocjenjivač
i drugoocjenjivač ministar obrane zahtjev se podnosi ministru obrane na
rješavanje.

Članak 15.

Osoba nadređena drugoocjenjivaču odnosno ministar obrane
nakon zaprimanja zahtjeva osniva povjerenstvo koje se sastoji od predsjednika i
dva člana.
Predsjednik i članovi Povjerenstva moraju imati najmanje isti osobni čin, isti
stupanj stručne spreme i po mogućnosti stručno usmjerenje kao i ocjenjivana
osoba.
Povjerenstvo je dužno utvrditi činjenično stanje u skladu s pravilima upravnog
postupka, preispitati osporavanu ocjenu te izraditi prijedlog rješenja.
Osoba iz stavka 1. ovoga članka obvezna je u roku od 30 dana od dana primitka
zahtjeva donijeti rješenje u skladu s pravilima općeg upravnog postupka.

Članak 16.

Rješenje iz članka 15. ovoga Pravilnika je konačno u upravnom
postupku i protiv njega se može pokrenuti upravni spor pred Uprav­nim sudom
Republike Hrvatske.
Rješenje se dostavlja podnositelju zahtjeva, drugoocjenjivaču, prvoocjenjivaču,
u glavni i pomoćni osobnik.

IV. EVIDENTIRANJE SLUŽBENIH OCJENA

Članak 17.

Godišnja službena ocjena djelatne vojne osobe evidentira se u
IS PU nakon što je potpisana od strane prvoocjenjivača, drugoocjenjivača i
ocjenjivane osobe.
Za evidentiranje godišnje službene ocjene u IS PU nadležna je najniža
ustrojstvena jedinica koja ima mogućnost unosa podataka.
U IS PU obvezatno se unose sljedeći podaci za ocjenjivanu osobu:
– identifikacijski podaci o ocjenjivanoj osobi
– ocjenjivačka godina,
– ocjena drugoocjenjivača.
U slučaju pokretanja postupka za preispitivanje službene ocjene obvezatno se
unose i sljedeći podaci:
– nadnevak podnošenja zahtjeva,
– preinačena ocjena drugoocjenjivača,
– ocjena osobe nadređene drugoocjenjivaču,
– klasa, urbroj i nadnevak rješenja.

Članak 18.

Tiskanice OV/M, OD i OČ popunjavaju se u jednom primjerku
(izvorniku) koji se nakon proteka roka za podnošenje zahtjeva za preispitivanje
godišnje službene ocjene odnosno nakon što godišnja službena ocjena postane
konačna odlažu u glavni osobnik.
Ocjenjivanoj osobi uručuje se, a u pomoćni osobnik ulaže se službeno ovjerena
preslika godišnje službene ocjene.

V. PRIJELAZNE I ZAVRŠNE ODREDBE

Članak 19.

Danom stupanja na snagu ovoga Pravilnika prestaje važiti
Pravilnik o ocjenjivanju vojnih osoba, Urbroj: 512-01-95-4378, od 21. rujna
1995.

Članak 20.

Svi postupci službenog ocjenjivanja koji su u tijeku na dan
stupanja na snagu ovoga Pravilnika završit će se u skladu s odredbama ovoga
Pravilnika.

Članak 21.

Ovaj Pravilnik stupa na snagu osmoga dana od dana objave u
»Narodnim novinama«.

Klasa: 023-03/07-04/7
Urbroj: 512-01-07-1
Zagreb, 22. svibnja 2007.

Ministar
**Berislav Rončević**, v. r.

![](dodatni/351519.gif)
![](dodatni/351520.gif)
![](dodatni/351521.gif)
![](dodatni/351522.gif)
![](dodatni/351523.gif)
![](dodatni/351524.gif)
![](dodatni/351525.gif)
![](dodatni/351526.gif)
![](dodatni/351527.gif)
![](dodatni/351528.gif)
![](dodatni/351529.gif)
![](dodatni/351530.gif)

Pravilnik, NN 59/2007-1890
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)